text: 林時對，字殿颺，號繭菴，浙江寧波府鄞縣人。生平.崇禎十三年庚辰科進士，授行人司行人，乞假歸。魯王監國，召為兵科給事中，累遷至右副都御史。時總兵王之仁請塞東錢湖，力持不可。馬、阮在方國安軍中，疏請誅之，諸鎮積怒，國安糾為東林遺孽，遂歸。明亡後，杜門不出，以著述自娛，有《詩史》、《荷揷叢談》。年踰八十，同輩凋落殆盡，悒悒無可與語，乃令從人舁肩輿行坊巷中，一日至湖上聖功寺側，有歌伶演劇，駐輿聽之，目已花不辨場上所演何曲，但見冕旒踉蹌而前者，問曰：「誰也？」或曰：「此流賊破京師也。」即狂號自投輿下，暈絶良久，觀者大裓，伶人為之罷劇，時去甲申已四十年矣。及卒，遺命柳棺布衣，不許以狀請志墓之文，得年九十一。家族.兄林時躍。
metadata: erhwenkuo/wikipedia-zhtw
metadata: 林時對
metadata: https://zh.wikipedia.org/wiki?curid=6084895